hotchpotch/miracl-hf-unified huggingface dataset:
Paul Fannin
Paul Jones Fannin (29. tammikuuta 1907 – 13. tammikuuta 2002) oli yhdysvaltalainen republikaanisen puolueen poliitikko, joka toimi Arizonan kuvernöörinä vuosina 1959–1965.
Fannin syntyi Ashlandissa, Kentuckyssä, mutta runsaat puoli vuotta hänen syntymänsä jälkeen perhe muutti Phoenixiin, Arizonaan. Hän opiskeli Arizonan yliopistossa ja valmistui Stanfordin yliopistosta.
Fannin istui Yhdysvaltain senaatissa vuosina 1965–1977. Hän eli Phoenixissa, kunnes kuoli siellä vain hieman ennen 95-vuotispäiväänsä.
Virka-asunto
Virka-asunto on asunto, jonka korkea viranhaltija tai jokin muu korkeassa asemassa oleva henkilö saa käyttöönsä virkasuhteensa ajaksi. Viran päätyttyä myös käyttöoikeus virka-asuntoon päättyy. Tunnettuja virka-asuntoja ovat esimerkiksi presidenttien virka-asunnot, kuten Valkoinen talo tai Mäntyniemi. Suomessa ainakin presidentillä, pääministerillä ja arkkipiispalla on käytössään virka-asunto.
Vanhin virka-asuntotyyppi on ollut virkatalo eli puustelli, joista tyypillisimpiä ovat sotilasvirkatalot ja pappilat. Näistä pappilan seurakunta on varsinkin maaseudulla tarjonnut papin asunnoksi osana papin vuosipalkkaa. Vastaavasti pappilan tiloissa on yleensä pidetty seurakunnan varastoja, ehkä myös kirkkoherranvirastoa ja muita seurakunnan tarpeiden vaatimia tiloja.
Samuel Pearson Goddard Jr.
Samuel Pearson Goddard Jr. (8. elokuuta 1919 – 1. helmikuuta 2006) oli yhdysvaltalainen poliitikko, joka toimi Arizonan kuvernöörinä vuosina 1965–1967.
Goddard syntyi Missourissa ja opiskeli Harvardin yliopistosta. Hän palveli toisen maailmansodan aikana maansa ilmavoimissa. Hän luki vielä lakia Arizonan yliopistossa, valmistui 1949 ja teki lakialan töitä Tucsonissa.
Goddard oli Arizonan kuvernöörinä yhden kauden. Hän oli ehdolla vielä 1966 ja 1968, mutta hävisi molemmilla kerroilla Jack Williamsille.
Adam Weishaupt
Adam Weishaupt (1748-1830) oli saksalainen kirkko-oikeuden professori, joka tunnetaan Baijerin Illuminatin perustajana. Hän oli saanut kasvatuksensa jesuiittojen parissa, mutta irtaantui heistä viimeistään saatuaan professorinviran ja lähestyi aatteellisesti vapaa-ajattelijoita.
Weishaupt perusti suljetun Illuminati-seuran harrastamaan valistusaatteita. Vuonna 1784 Illuminati kiellettiin ja valtavirran käsityksen mukaan lakkasi olemasta, mutta monet salaliittoteoreetikot ovat väittäneet sen jatkaneen olemassaoloaan maanalaiseksi salaseuraksi muuttuneena.
Jack Richard Williams
John Richard ”Jack” Williams (29. lokakuuta 1909 – 24. elokuuta 1998) oli yhdysvaltalainen poliitikko, joka toimi Arizonan kuvernöörinä vuosina 1967–1975.
Williams syntyi Los Angelesissa ja muutti perheineen Phoenixiin. Kuvernöörinvirkansa ohella hän toimi muun muassa Phoenixin pormestarina ja tuli tunnetuksi radiokuuluttajana.
Harjaetanat
Harjaetanat (Limacidae) on maalla elävien, ulkonaisesti kuorettomien kotiloiden heimo, johon kuuluu suurikokoisia lajeja, muun muassa ukkoetana ("Limax cinereoginer"). Ne eivät tee yhtä paljon tuhoa puutarhoissa ja viljelmillä kuin "Agriolimacidae"-heimo. Myöskään pahamaineninen espanjansiruetana ei kuulu tähän heimoon.
Ruumiinsa sisällä harjaetanoilla on kuitenkin pieni surkastunut kuori kuin muistona niiden kehittymisestä kuorellisista kotiloista. Heimosta tunnetaan satakunta lajia, mutta sen systematiikasta keskustellaan edelleen.
Muukalaisten yö
Muukalaisten yö () on Housemarquen kehittämä ja Gametekin julkaisema seikkailupeli. Peli julkaistiin MS-DOS:lle vuonna 1996. Peliin voi valita kieleksi suomen tai englannin. "Muukalaisten yö" on ainoa suomalainen kansainvälisillä markkinoilla julkaistu seikkailupeli.
"Muukalaisten yö" on graafinen seikkailupeli, jossa pelaajan on tarkoitus ratkoa pulmia ja edetä pelimaailmassa objekteja klikkaamalla.
On pyhäinpäivän aattoyö. Teinipoika Benjamin ”Ben” Richards on todistamassa enonsa Alberto Einstonen yritystä käynnistää tämän uusinta keksintöä, madonreikämoottoria. Salama kuitenkin iskeytyy koneeseen ja se toimii odottamattomalla tavalla. Taivaalle syntyy repeämä, jonka kautta mystistä energiaolentoa jahtaava avaruusalus ajautuu maahan. Energiaolento pääsee karkuun, ja avaruusoliot kaappaavat Alberton vangiksi kostona. He uskovat Alberton kykenevän saamaan olennon kiinni ja palauttamaan heidät omaan galaksiinsa. Benin tehtävänä on pelastaa enonsa ja vapauttaa maailma muukalaisuhasta.
"Muukalaisten yön" kehitystä johti Mikko Miettinen, joka oli päässyt Bloodhouseen töihin esittelemällä seikkailupeliaihiotaan. Miettinen oli aina halunnut tehdä oman seikkailupelin LucasArtsin pelien hengessä. Kehitys aloitettiin vuonna 1992, ja peli saatiin valmiiksi kolme vuotta myöhemmin. Musiikin sävelsi demoskene-taustainen Jonne Valtonen. Kesken kehityksen Bloodhouse ja Terramarque yhdistyivat muodostaen uuden pelitalon Housemarquen. Kehitystiimi oli 11 hengen kokoinen.
Pelin animaattorina toimi Miha Rinne, joka ei kuitenkaan saanut työstään palkkaa – hän lähtikin ennen pelin julkaisua muualle töihin. Miettisen mukaan projektia tehtiinkin omalla riskillä, sillä rahaa oli luvassa vasta kun pelin sai myytyä jollekin julkaisijalle. Lopulta Gametek osti pelin kansainväliset julkaisuoikeudet. Suomessa peliä levitti Toptronics erilaisella myyntipakkauksella.
Julkaisussaan peli sai kritiikkiä helppoudestaan ja tummasta tunnelmastaan. Myöhemmän arvion tehneen toimittaja Juho Kuorikosken mukaan peli on kunniaksi esikuvilleen, ja pelin pikselitaide ja äänimaailma ovat kestäneet hyvin aikaa. Hän piti dialogia hyvin kirjoitettuna, mutta valitteli lukuisia kirjoitusvirheitä. Hän myös kehui pelin pulmia.
Raúl Héctor Castro
Raúl Héctor Castro (12. kesäkuuta 1916 Sonora, Meksiko – 10. huhtikuuta 2015 San Diego, Kalifornia) oli meksikolaissyntyinen lakimies ja poliitikko, joka toimi Arizonan kuvernöörinä vuosina 1975–1977. Hän syntyi Sonorassa, muutti vuonna 1926 Arizonaan ja sai myöhemmin Yhdysvaltain kansalaisuuden.
Castro valittiin vuonna 1977 Yhdysvaltain suurlähettilääksi Argentiinaan.
Wesley Bolin
Wesley Bolin (1. heinäkuuta 1909 – 4. maaliskuuta 1978) oli arizonalainen poliitikko. Hän toimi osavaltion "secretary of state" -virassa (jonka haltijat ovat Arizonassa myös varakuvernöörejä) yhtäjaksoisesti 13 kauden ajan vuodesta 1948 aina lokakuuhun 1977 asti. Tällöin Bolinista tuli osavaltion kuvernööri, kun edellinen kuvernööri Raul H. Castro jätti virkansa kesken kauden siirtyäkseen diplomaattitehtäviin Argentiinaan. Bolin ehti kuitenkin toimia kuvernöörinä alle vuoden ennen kuolemaansa.
Bolinia seurasi Arizonan kuvernöörinä Bruce Babbitt.
Bruce Babbitt
Bruce Edward Babbitt (s. 27. kesäkuuta 1938) on yhdysvaltalainen lakimies ja demokraattisen puolueen poliitikko.
Babbitt syntyi Los Angelesissa ja meni vuonna 1968 naimisiin Harriet Coonsin kanssa. Hän toimi vuosina 1978–1987 Arizonan kuvernöörinä ja vuosina 1993–2001 Yhdysvaltain sisäministerinä.
Evan Mecham
Evan Mecham (12. toukokuuta 1924 – 21. helmikuuta 2008) oli yhdysvaltalainen republikaanisen puolueen poliitikko.
Mecham syntyi mormonivanhempien pojaksi Utahissa. Hän haavoittui toisessa maailmansodassa ja meni toukokuussa 1945 naimisiin Florence Lambertin kanssa.
Mecham toimi Arizonan osavaltion kuvernöörinä vuosina 1987–1988 ennen kohuttua rikosoikeudenkäyntiään. Hän kuoli 83-vuotiaana sairastettuaan Alzheimerin tautia.
Rose Perica Mofford
Rose Perica Mofford (10. kesäkuuta 1922 Globe, Arizona – 15. syyskuuta 2016 Phoenix, Arizona) oli yhdysvaltalainen demokraattisen puolueen poliitikko, joka toimi Arizonan osavaltion kuvernöörinä vuosina 1988–1991. Häntä edelsi Evan Mecham ja seurasi Fife Symington.
Mofford oli Arizonan ensimmäinen naiskuvernööri.
John Fife Symington III
John Fife Symington III (s. 12. elokuuta 1945 New York) on yhdysvaltalainen republikaanisen puolueen poliitikko. Hän toimi Arizonan osavaltion kuvernöörinä vuosina 1991–1997.
Symington opiskeli Gilman Schoolissa ja Harvardin yliopistossa. Hän palveli Vietnamin sodassa Yhdysvaltain ilmavoimissa.
Symington oli vuonna 1990 ehdolla Arizonan kuvernööriksi ja voitti demokraattivastaehdokkaansa Terry Goddardin. Hän sai vuonna 1997 tuomion petoksesta ja joutui tämän yhteydessä eroamaan virastaan. Tuomio kumottiin ylemmässä oikeusasteessa, ja lopullisesti presidentti Clinton armahti miehen aivan kautensa lopussa.
Symington ilmoitti vuonna 2007 vuosikymmenen takaisesta UFO-havainnostaan ns. Phoenixin valojen yhteydessä.
Radhouéne Salhi
Radhouéne Salhi (, s. 18. joulukuuta 1967 Sousse, Tunisia) on tunisialainen entinen jalkapallomaalivahti. Hän pelasi vuodet 1993-2000 kotimaassaan ES Sahelin joukkueessa. Vuoden 1998 MM-kisoissa Salhi oli Tunisian varamaalivahtina.
Jane Dee Hull
Jane Dee Hull (s. 8. elokuuta 1935 Kansas City, Missouri) on yhdysvaltalainen republikaanipoliitikko, joka toimi Arizonan kuvernöörinä vuosina 1997–2003. Lisäksi hän on työskennellyt Arizonan osavaltionkongressin alahuoneessa ja ollut osavaltion sisäministeri.
Hull valmistui Kansasin yliopistosta ja on koulutukseltaan opettaja.
Haapamäen höyryveturipuisto
Haapamäen Höyryveturipuisto on vuonna 1988 avattu rautatieaiheinen matkailukohde, joka sijaitsee Keuruun Haapamäellä entisen höyryvetureiden halkotarhan alueella. Näyttelyalueella on pääosin VR:n lahjoittamia höyryvetureita ja muuta rautatiekalustoa.
Höyryveturipuiston kalusto on vain ulkoisesti kunnostettua. Höyryveturipuiston omistaa Martti Vainio, joka osti höyryveturipuiston Keuruun kaupungilta vuonna 2005. Höyryveturipuistoa ei pidä sekoittaa Haapamäellä toimivaan Haapamäen museoveturiyhdistykseen (HMVY). HMVY toimii omistamassaan veturitallikiinteistössä Höyryveturipuiston vieressä. HMVY ja Höyryveturipuisto tosin tekevät kiinteää yhteistyötä.
Höyryveturipuisto on avoinna matkailijoille kesäkausina, ja siellä järjestetään kaikenlaatuisia kesätapahtumia. Talvella Höyryveturipuiston toiminta hiljenee, mutta majoitusta ja moottorikelkkasafareita järjestetään edelleen tilauksesta.
Höyryveturipuiston kalustosta osa on Suomen Rautatiemuseon, Jokioisten Museorautatien ja Haapamäen Museoveturiyhdistyksen omaisuutta.
Puistossa liikennöi 185 millimetrin (7 1/4") raideleveyksinen puistojuna, jonka veturina on polttomoottorilla toimiva Dr12-veturin pienoismalli. Lisäksi siellä on kookas Lehmann LGB -pienoisrata sekä omaan taloonsa sijoitettu laaja pienoisrautatiekokonaisuus.
James Sevier Conway
James Sevier Conway (9. joulukuuta 1798 – 3. maaliskuuta 1855) oli yhdysvaltalainen demokraattisen puolueen poliitikko, joka toimi Arkansas'n osavaltion ensimmäisenä kuvernöörinä vuosina 1836–1840.
Conway syntyi Tennesseessä ja muutti Arkansas'n territorioon vuonna 1820. Häntä seurasi osavaltion kuvernöörinä Archibald Yell.
Jamesin veli Elias Nelson Conway oli Arkansas'n seitsemäs kuvernööri vuosina 1852–1860.
Archibald Yell
Archibald Yell (9. elokuuta 1797 – 23. helmikuuta 1847) oli yhdysvaltalainen demokraattisen puolueen poliitikko. Hän toimi Arkansasin osavaltion toisena kuvernöörinä vuosina 1840–1844.
Yell syntyi Pohjois-Carolinassa ja muutti lapsena vanhempineen Tennesseehen. Hän oli prikaatikenraali ja sai surmansa Buena Vistan taistelussa.
Samuel Adams (kuvernööri)
Samuel Adams (5. kesäkuuta 1805 – 27. helmikuuta 1850) oli yhdysvaltalainen demokraattisen puolueen poliitikko, joka toimi Arkansas'n osavaltion kolmantena kuvernöörinä huhtikuusta marraskuuhun 1844.
Samuel Adams syntyi Halifaxin piirikunnassa, Virginiassa 5. kesäkuuta 1805. Hän ei saanut nuorena muodollista koulutusta. Enimmäkseen hän opiskeli asiat omatoimisesti. Vuonna 1835 hän muutti Arkansas’n osavaltioon, jossa toimi puutarhurina.
Adams aloitti poliittisen uransa 1840, kun hänet valittiin Arkansas’n osavaltion senaattiin. Hänet valittiin myös toiselle toimikaudelle, jonka aikana hän toimi senaatin puheenjohtajana. Kuvernööri Archibald Yell päätti pyrkiä Yhdysvaltain kongressiin ja jätti siksi virkansa kuvernöörinä huhtikuussa 1844. Adamsista tuli virkaatekevä kuvernööri 29. huhtikuuta 1844. Hän toimi kuvernöörinä 5. marraskuuta 1844 asti.
Kuvernöörinä Adams jatkoi edeltäjänsä aloittamien sisäisten uudistusten toteuttamista ja osavaltion koulutusjärjestelmän kehittämistä. Hän kannatti myös kuvernööri Yellin taloudellisia toimintaohjelmia. Hänen onnistui koota osavaltion kassaan rahaa. Adamsin jättäessä kuvernöörin tehtävän marraskuussa 1844 osavaltion budjetti oli ylijäämäinen.
Jätettyään kuvernöörin viran Adams valittiin 1846 Arkansas’n osavaltion valtiovarainhoitajaksi. Hän jatkoi tässä tehtävässä aina kuolemaansa saakka. Adams kuoli Salinen piirikunnassa, Arkansas'ssa 27. helmikuuta 1850. Hänet haudattiin Mount Hollyn hautausmaalle Little Rockiin, Arkansas’iin.
Samuel Adams oli ensimmäiseksi naimisissa Rebecca Mayn (1807–40) kanssa.. Hänellä oli ensimmäisestä avioliitostaan 5 lasta: John (1827–1892), Jesse (1830–1851), Joyx (1835–1861), David (1838–1852) ja Jackson (s. & k. 1840).. Lisäksi hän adoptoi James Fleming Faganin (1828–93), josta tuli sittemmin konfederaation kenraali.. Ensimmäisen vaimonsa kuoltua hän Samuel Adams solmi uuden avioliiton Catherine Stephensin kanssa.
Thomas Stevenson Drew
Thomas Stevenson Drew (25. elokuuta 1802 – tammikuu 1879) oli yhdysvaltalainen demokraattisen puolueen poliitikko.
Drew syntyi Tennesseessä ja muutti Louisianaan ja lopulta Arkansas'han. Hän toimi Arkansas'n neljäntenä kuvernöörinä vuosina 1844–1849 ja kuoli Teksasissa vuonna 1879.
Jääkiekon maailmanmestaruuskilpailut 1991
Jääkiekon maailmanmestaruuskilpailut 1991 pelattiin Suomessa 19. huhtikuuta - 4. toukokuuta 1991. Pelikaupunkeina olivat Turku, Helsinki ja Tampere ja turnauksen pääareena oli Turun Typhoon. Turnaukseen osallistui kahdeksan joukkuetta, jotka kohtasivat toisensa kerran. Neljä parasta kohtasivat toisensa vielä kertaalleen. Turnaus oli 55. maailmanmestaruuskilpailu, sekä 66. ja viimeinen Euroopan-mestaruuskilpailu. Ruotsi voitti viidennen MM-kultansa ja Neuvostoliitto 27. EM-kultansa. EM-kisoissa vain ottelut muita eurooppalaisia joukkueita vastaan lasketaan. MM-kisat olivat myös Neuvostoliiton viimeiset jääkiekon MM-kilpailut.
Turnaus tuotti Suomen jääkiekkoliitolle 20 miljoonaa markkaa voittoa.
Mitalisarjassa edettiin mielenkiintoisissa merkeissä, kun Kanada pelasi tasapelit sekä Ruotsin että Neuvostoliiton kanssa ja nuiji Yhdysvallat 9-4 tehtyään viimeisellä minuutilla kaksi alivoimamaalia Yhdysvaltain "hakiessa" kavennusta kuudella kenttäpelaajalla ilman maalivahtia.
Päätösottelun Ruotsi - Neuvostoliitto alkaessa tilanne oli sellainen, että voittajalle olisi luvassa maailmanmestaruus, mutta ottelun päättyessä tasan mestaruus menisikin katsomossa jännittäneille kanadalaisille. Ratkaisijaksi nousi kentän nuorin pelaaja, Mats Sundin, joka kymmenen minuuttia ennen ottelun päättymistä laukoi Ruotsin 2-1 voittomaalin ohi Andrei Trefilovin. Neuvostoliitto ei turvautunut lopussa edes maalivahdin korvaamiseen kenttäpelaajalla, koska ei halunnut pelata maailmanmestaruutta ainakaan Kanadalle - Neuvostoliiton mestaruus olisi vaatinut kaksi maalia. Tämä tappiollinen ottelu jäi Neuvostoliiton viimeiseksi MM-kisojen maaotteluksi.
Alemmassa loppusarjassa jatkettiin runkosarjan pisteistä, yksikään joukkue ei tippunut B-sarjaan, sillä joukkuemäärää nostettiin neljällä ensi vuodeksi.
B-sarjaa isännöivät Ljubljana, Bled ja Jenice
Neljä parasta nousi A-sarjaan kaudeksi 1992 ja kaksi parasta suoraan karsintojen ohi olympiaturnaukseen 1992.
C-sarja pelattiin Kööpenhaminassa.
Neljä parasta nousi B-sarjaan kaudeksi 1992.
Richard C. Byrd
Richard C. Byrd (1805 – 1. kesäkuuta 1854) oli yhdysvaltalainen demokraattisen puolueen poliitikko. Hän toimi Arkansas’n kuvernöörinä lyhyesti vuonna 1849.
Byrd syntyi Tennesseessä ja muutti Arkansas’han vuonna 1826. Hän pääsi Arkansas’n edustajainhuoneeseen 1836 sekä senaattiin 1840, 1842, 1846 ja 1848. Hän pyrki kuvernööriksi epäonnistuneesti jo vuonna 1844.
Kun Thomas Stevenson Drew erosi kuvernöörin virastaan vuonna 1849, Byrdistä tuli tilapäinen viranhaltija. Hänen seuraajansa virassa oli John Selden Roane. Byrd kuoli Arkansas’ssa pitkään sairastettuaan vuonna 1854.
Windsorin linna
Windsorin linna sijaitsee Windsorissa Britanniassa, ja se toimii nykyään yhtenä Britannian monarkin virka-asuntona. Linna on antanut nimensä nykyiselle Windsorin hallitsijasuvulle. Linna on toiminut historiansa aikana monessa käyttötarkoituksessa, kuten kuninkaallisena residenssinä, puolustuslinnakkeena ja vankilana. Windsorin linnan tunnuskuvana on usein sen suuri, pyöreä torni (”The Round Tower of Windsor”), jossa sijaitsee nykyisin kuninkaallinen arkisto.
Kuningas Vilhelm Valloittaja rakennutti Windsorin linnan alun perin puulinnoitukseksi vuosina 1070–1086. Se suojasi Lontoota lännestä lähestyviltä vihollisilta, mutta kätevä sijainti metsästysmaiden keskellä teki siitä myös oivallisen kuninkaallisten asuinpaikan.
Alkuperäisen puulinnoituksen kohdalla sijaitsee nyt pyöreä kivitorni, koko linnan keskus. Kuningas Henrik II:n aikaan linnan puuvarustukset vaihdettiin kivisiin ja linna alkoi saada nykyisen muotonsa. Edvard III muokkasi sotilaallisesta linnoituksesta goottilaisen palatsin, ja käytti siihen huomattavan määrän rahaa. Noin 200 vuotta myöhemmin, Elisabet I:n aikana, tarvittiin perusteellisia kunnostus- ja muutostöitä. Kaarle II muokkasi Windsorista barokkilinnan. Yrjö III ja Yrjö IV päivittivät monia huoneita uusklassiseen tyyliin. Kuningatar Viktoria rakennutti linnaan yksityisen kappelin. 20. marraskuuta 1992 linnassa raivosi raju tulipalo.
Windsorin linna on ollut usean sadan vuoden ajan yksi Britannian hallitsijan residensseistä. Nykyinen kuningatar Elisabet II käyttää linnaa viikonloppuasuntonaan. Linnan hautaholveissa on eräiden kuningasperheen jäsenten viimeinen leposija. Linnan mailla sijaitsevan Frogmore Housen mausoleumiin on haudattu kuningatar Viktoria ja hänen prinssipuolisonsa Albert. Frogmore Housen alueelle on haudattu myös Windsorin herttua (ent. kuningas Edvard VIII) ja hänen puolisonsa Wallis Simpson.
Linna on kuningattaren virallinen virka-asunto pääsiäisen yli ulottuvan kuukauden ajan. Kuningatar asuu siellä myös viikon joka vuoden kesäkuussa, jolloin hän osallistuu Ascotin laukkakilpailuun. Lisäksi kuningatar viettää linnassa useimmat vapaat viikonloppunsa.
John Selden Roane
John Selden Roane (8. tammikuuta 1817 – 8. huhtikuuta 1867) oli yhdysvaltalainen demokraattisen puolueen poliitikko sekä Etelävaltioiden prikaatikenraali Yhdysvaltain sisällissodassa.
Roane syntyi Tennesseessä. Hän siirtyi Arkansas’han vuonna 1837 ja opiskeli lakia. Hän oli Arkansas’n edustajainhuoneen jäsen vuosina 1842–1844 ja toimi osavaltion kuvernöörinä vuosina 1849–1852.
Roane kuoli Pine Bluffissa, Arkansas’ssa, ja hänet haudattiin Oaklawn Cemeteryyn Little Rockiin.
Tuck (sarjakuvahahmo)
Tuck on Marvelin sarjakuvissa esiintyvä kuvitteellinen sarjakuvasankaritar. Hän on Terminaattorin kumppani ja hänen ensiesiintymisensä oli "Death's Head" vol. 2 #3 -lehdessä. Tuckin loivat Dan Abnett ja Lian Sharp.
Tuck on keinotekoinen ihminen, joka luotiin Leijonamieleksi kutsutulla planeetalla. Tuck luotiin laittomasti, ja hänen luojansa myi hänet valtuuksien pelossa bordelliin. Tuck onnistui kuitenkin pakenemaan ja liittyi lopulta Terminaattorin ja tämän lainsuojattomien joukkoon. Terminaattorin seurassa Tuck osallistui tämän matkoille läpi ajan ja ulottuvuuksien.
Elias Nelson Conway
Elias Nelson Conway (17. toukokuuta 1812 – 28. helmikuuta 1892) oli yhdysvaltalainen demokraattisen puolueen poliitikko. Hän toimi Arkansas'n seitsemäntenä kuvernöörinä vuosina 1852–1860.
Eliaksen veli oli James Sevier Conway, joka oli toiminut Arkansas'n ensimmäisenä kuvernöörinä vuosina 1836–1840.
Conway muutti vuonna 1833 Little Rockiin. Hänelle tarjottiin kuvernööriehdokkuutta jo vuonna 1844, mutta hän kieltäytyi.
Alena Neumjaržytskaja
Alena Neumjaržytskaja (, s. 27. heinäkuuta 1980) on valkovenäläinen pikajuoksija.
Neumjaržytskaja aloitti kansainvälisen kilpauransa vuonna 2005, jolloin hän juoksi seitsemänneksi 60 metrillä sisäratojen EM-kisoissa sekä toiseksi Euroopan cupin ykkösliigassa sekä 100 metrin juoksussa ajalla 11,37 että 200 metrin juoksussa ajalla 23,26. Samana vuonna hän karsiutui Izmirin universiadeissa 200 metrin välierissä. Helsingin MM-kisoissa hän oli mukana voittamassa pronssia 4 x 100 metrin viestijuoksussa. Vuonna 2006 Neumjaržytskaja voitti maansa sisäratojen mestaruudet 60 ja 200 metrillä. Moskovan sisäratojen MM-kisoissa hän karsiutui 60 metrin välierissä ajalla 7,23. Samana vuonna hän juoksi 200 metrillä Euroopan cupin ykkösliigassa toiseksi ajalla 22,99 ja karsiutui 100 metrin välierissä Göteborgin EM-kisoissa. Neumjaržytskaja oli samoissa kisoissa mukana myös Valko-Venäjän pikaviestijoukkueessa, joka voitti EM-pronssia.
Neumjaržytskaja voitti 2007 maansa sisäratojen mestaruudet 60 ja 200 metrillä. Hän juoksi samana vuonna Birminghamin sisäratojen EM-kisoissa 60 metrillä neljänneksi. Barcelonan EM-kisoissa 2010 hän karsiutui alkuerissä sekä 100 että 200 metrillä.
Luotsivene
Luotsivene on luotsien erityiskäyttöön varustettu alustyyppi. Suomalaiset luotsiveneet ovat rungoltaan punaisia; ennen niiden keulassa oli merkkinä ympyröity L-kirjain, nykyisin kylkeen on maalattu sana PILOT.
Alun perin luotsiveneet olivat merikelpoisia purjeveneitä, joiden isopurjeessa oli pystysuuntainen punainen raita merkkinä. Mm. kuuluisa norjalainen Colin Archer -purjevenetyyppi suunniteltiin alun perin luotsiveneeksi: sen piti mahdollisimman merikelpoinen ja kuitenkin ohjattavuudeltaan niin helppo, että luotsien apupoikakin pystyisi tuomaan veneen yksinään turvallisesti rantaan, jos kaikki luotsit joutuisivat jäämään myrskyssä avustettaviin aluksiin.
Konealusten tultua ja ennen muuta liikenteen muututtua ympärivuotiseksi luotsiveneitä alettiin rakentaa teräksestä; tärkeimmäksi tyypiksi muotoutui ns. haminalaiskutteri, joka pystyy toimimaan rankoissakin jääoloissa. Myöhemmin luotsit saivat avovesikautta varten nopeampia lujitemuovirunkoisia ja nopeita "Minipilotit"-veneitä. Nämä kaksi alustyyppiä hallitsevat edelleen luotsien aluskalustoa; pahinta kelirikkoa varten joillakin luotsiasemilla on hydrokopteri.
Henry Massey Rector
Henry Massey Rector (1. toukokuuta 1816 – 12. elokuuta 1899) oli yhdysvaltalainen demokraattisen puolueen poliitikko. Hän toimi Arkansas'n osavaltion kahdeksantena kuvernöörinä vuosina 1860–1862.
Rector syntyi lähellä Louisvilleä, Kentuckyssä, ja muutti Arkansas'han vuonna 1835. Hän opiskeli lakia ja istui Arkansas'n senaatissa vuosina 1848–1850. Hän oli vuosina 1855–1859 Arkansas'n edustajainhuoneen jäsen ennen nousemistaan kuvernööriksi.
Rector kuoli Little Rockissa. Arkansas'ssa sijaitsee hänen mukaansa nimetty Rectorin kaupunki.
Harris Flanagin
Harris Flanagin (3. marraskuuta 1817 – 23. syyskuuta 1874) oli yhdysvaltalainen demokraattisen puolueen poliitikko, joka toimi Arkansas'n yhdeksäntenä kuvernöörinä vuosina 1862–1864.
Flanagin jätti virkansa 18. huhtikuuta 1864 ja vaikutti sen jälkeen lakialalla Arkadelphiassa ennen kuolemaansa vuonna 1874. Hänet on haudattu Arkadelphian Rose Hill Cemeteryyn.
Isaac Murphy
Isaac Murphy (16. lokakuuta 1799 – 8. syyskuuta 1882) oli yhdysvaltalainen republikaanisen puolueen poliitikko, joka toimi Arkansas'n kymmenentenä kuvernöörinä vuosina 1864–1868.
Murphy syntyi Pittsburghissa, Pennsylvaniassa, ja muutti vuonna 1830 Tennesseehen. Hän meni 31. heinäkuuta 1830 naimisiin Angelina Lockhartin kanssa. Pari muutti saamansa lapsen kanssa Arkansasiin vuonna 1834.
Murphyn edeltäjä Arkansas'n kuvernöörinä oli Harris Flanagin ja seuraaja Powell Clayton. Hän kuoli kotonaan Huntsvillessä 82-vuotiaana.
Powell Clayton
Powell Clayton (7. elokuuta 1833 – 25. elokuuta 1914) oli Arkansas’n 9. kuvernööri vuosina 1868–1871. Hän istui Yhdysvaltain senaatissa vuoteen 1877.
Clayton palveli Yhdysvaltain sisällissodassa Unionin armeijassa. Hänet ylennettiin lopulta prikaatikenraaliksi vuonna 1864. Hän muutti Arkansas’han sisällissodan päätyttyä.
Clayton toimi vuosina 1897–1905 Yhdysvaltain suurlähettiläänä Meksikoon. Hän muutti myöhemmin Washington (DC):hen ja kuoli siellä 1914. Hänet on haudattu Arlingtonin sotilashautausmaalle.
Edilex
Edilex on kaupallinen lakitietopalvelu, joka on rakennettu juridiikan ammattilaisia varten. Palvelun tuottaa Edita Publishing Oy:n Laki- ja yritystieto -yksikkö.
Edilex on laajempi versio Finlexistä. Finlex on Oikeusministeriön rahoittama kansalaisille suunnattu maksuton palvelu, joka sisältää lainsäädäntöä ja siihen liittyvää viranomaisaineistoa. Edilex sisältää Finlex-aineiston lisäksi muun muassa juridisen uutispalvelun ja asiantuntija-artikkeleita. Edilexin lainsäädäntökokoelmat ovat laajempia ja sisältävät Finlexistä poiketen myös toimituksellista aineistoa, kuten toimituksen huomautuksia ja säädösviittauksia.
Ozra Amander Hadley
Ozra Amander Hadley (30. kesäkuuta 1826 – 18. heinäkuuta 1915) oli yhdysvaltalainen republikaanisen puolueen poliitikko.
Hadley syntyi New Yorkin osavaltiossa ja muutti vuonna 1855 Minnesotaan. Yhdysvaltain sisällissodan jälkeen hän siirtyi Arkansas’n osavaltioon, jonka virkaatekevänä kuvernöörinä hän toimi 1871–1873. Ennen nousuaan kuvernööriksi Hadley toimi Arkansas’n senaatin jäsenenä ja puhemiehenä.
Elisha Baxter
Elisha Baxter (1. syyskuuta 1827 – 31. toukokuuta 1899) oli yhdysvaltalainen republikaanipuolueen poliitikko, joka toimi Arkansas'n osavaltion kuvernöörinä vuosina 1873–1874.
Baxter syntyi Pohjois-Carolinassa, mutta asui Arkansasissa vuodesta 1852. Hänet valittiin Arkansas'n senaattiin jo vuonna 1854. Hän opiskeli lakia ja istui senaatissa vuoteen 1860 saakka.
Yhdysvaltain sisällissodan puhjettua Baxter kieltäytyi taistelemasta Etelävaltioille. Hän pyrki pakoon Missouriin, mutta joutui pidätetyksi ja sai syytteen maanpetoksesta.
Rekonstruktion aikana Baxter saavutti menestystä lakialalla. Hän kieltäytyi kuvernööriehdokkuudesta vuonna 1874. Hän kuitenkin pyrki epäonnistuneesti Arkansas'n edustajainhuoneeseen vuonna 1878 ja kuoli vuosisadan lopussa Batesvillessä.
Michael Sprott
Michael Sprott (s. 16. tammikuuta 1975 Reading) on englantilainen raskaansarjan nyrkkeilijä. Urallaan Sprott on voittanut lähinnä tuntemattomia nyrkkeilijöitä sekä Prizefighter nimellä tunnettavan nyrkkeilyturnauksen.
Sprott debytoi voittamalla avausottelunsa tyrmäyksellä vuonna 1996. Hänen valmentajanaan toimi Frank Brunoakin valmentanut Terry Lawless. Hän voitti uransa ensimmäiset 11 ottelua, joiden joukossa vanhan veteraaninyrkkeilijä Michael Murrayn ennen kohtaamistaan Harry Seniorin kanssa syyskuussa 1998 Etelä-Afrikan titteliottelussa.
Sprott sai ylleen niin sanotun journeymanin kyseenalaisen statuksen helmikuussa 2001 kohdattuaan Saksan jättiläisen Timo Hoffmanin, joka oli hävinnyt vain Vitali Klitschkolle ennen Sprottin kohtaamista. Sprott hävisi ottelun pistein.
Joulukuussa 2001 Sprott matkusti Etelä-Afrikkaan kohtaamaan kovaiskuisen veteraanin Corrie Sandersin. Helmikuussa 2002 Keith Long joutui ulos Britannian mestaruusottelusta, ilmeisesti juuri Danny Williamsin ansiosta. Sprott ei halunnut jäädä tässä asiassa osattomaksi, vaan haastoi Williamsin. Sprottille kävi nolosti, sillä viiden erän jälkeen hän oli juossut itsensä loppuun, ja hän hävisi tyrmäyksellä seuraavassa erässä.
Williams-ottelun jälkeen Sprott otteli 8 helpompaa ottelua, joissa hän tyrmäsi kovaiskuisen Pele Reidin 7. erässä, entisen Britannian mestarin, Michael Holdenin neljännessä erässä, Mark Potterin kolmannessa erässä ja Colin Kennan ensimmäisessä erässä valmistautuessaan uuteen kohtaamiseen Williamsin kanssa, sillä hänellä oli kalavelkoja maksamatta "Brixton Bomberille". Syyskuussa 2003 Sprott kohtasi uudelleen Williamsin ja tyrmäsi tämän vaivattomasti.
Tammikuussa 2004 Williams ja Sprott kohtasivat kolmannen ja viimeisen kerran. Ottelu päättyi Sprotin voittoon pistein 115–114. Viiden kuukauden kuluttua Williams järkytti nyrkkeilymaailmaa tyrmäämällä paluun tehneen Mike Tysonin. Sprottin uralla tapahtui sen sijaan ikävä käänne hänen kohdatessaan kovaiskuisen Matt Skeltonin. Skelton pysäytti Sprottin 12 erän kamppailun jälkeen ja poistui kehästä voittajana.
Helmikuussa 2006 Sprott voitti pistein veteraani Antoine Palatiksen Skotlannissa, mutta WBO-eliminaattori Ruslan Chagaev otteli myöhemmin Sprottinin ulos kehästä yksipuolisessa 8 eräisessä kamppailussa.
Saksan-matkansa jälkeen Sprott oli saanut seuraavan kerran yrittää kamppailla euroopanmestarin tittelistä. Titteliä piti hallussaan Sydneyn olympialaisten kultamitalisti Audley Harrison. He kohtasivat helmikuussa 2007. Harrison oli demolinisioinut Williamsia viimeisessä kamppailussaan, Sprott tuli nopeasti pois loossistaan ja tyrmäsi Harrisonin puhtaasti kolmannessa erässä vasemmalla koukulla.
Vuonna 2007 Sprott hävisi Matt Skeltonille 12 eräisessä kohtaamisessa. Ottelu oli todella tylsä pistevoitto Skeltonille. Sprott palasi kehään toukokuussa 2008. Ottelussa hän hävisi Taras Bidenkolle. Vuonna 2009 Sprott otteli entista WBO-liiton mestaria Lamon Brewsteriä vastaan. Sprott kärsi tappion kaikin tuomariäänin.
Sprottin sisko Ginette Sprott teki itsemurhan vuonna 2009.
Augustus Hill Garland
Augustus Hill Garland (11. kesäkuuta 1832 – 26. tammikuuta 1899) oli yhdysvaltalainen lakimies ja demokraattisen puolueen poliitikko.
Garland toimi vuosina 1874–1877 Arkansas’n kuvernöörinä Elisha Baxterin seuraajana ja William Read Millerin edeltäjänä. Vuonna 1876 hänet valittiin Yhdysvaltain senaattiin ja hän toimi sen jäsenenä maaliskuusta 1877 alkaen. Hänet valittiin uudelle kaudella vuonna 1883, mutta hän erosi senaatista maaliskuussa 1885 Grover Clevelandin nimitettyä hänet Yhdysvaltain oikeusministeriksi. Garland toimi oikeusministerinä vuoteen 1889.
Yhdysvaltain sisällissodan aikana 1860-luvulla Garland toimi Etelävaltioiden kongressin jäsenenä, ensin edustajainhuoneessa ja myöhemmin senaatissa.
Garland kuoli vuonna 1899 Washington DC:ssä, United States Capitolin sisällä.
Donna Fraser
Donna Karen Fraser (s. 7. marraskuuta 1972 Croydon, Lontoo) on brittiläinen pikajuoksija.
Fraser karsiutui Pariisin sisäratojen MM-kisoissa 1997 200 metrin juoksussa välierissä ajalla 23,86. Samana vuonna Ateenan ulkoratojen MM-kisoissa hän karsiutui 400 metrin juoksussa toisissa alkuerissä ajalla 51,11. Vuonna 1998 Fraser sijoittui kolmanneksi Kansainyhteisön kisoissa ja oli voittamassa EM-pronssia 4 x 400 metrin viestijuoksussa Budapestin EM-kisoissa. Sevillan MM-kisoissa 1999 hän karsiutui 400 metrin toisissa alkuerissä. Sydneyn olympialaisissa 2000 hän oli neljäs 400 metrillä ajalla 49,79.
Fraser karsiutui Edmontonin MM-kisoissa välierissä, samoin Ateenan olympialaisissa 2004. Vuonna 2005 hän voitti Euroopan cupin ykkösliigan ja oli mukana voittamassa EM-pronssia Madridin sisäratojen EM-kisoissa pitkässä viestissä. Samana vuonna Helsingin MM-kilpailuissa hän karsiutui henkilökohtaisessa kilpailussa välierissä, mutta oli mukana voittamassa viestipronssia. Hän voitti viestipronssia myös Osakan MM-kilpailuissa 2007. Torinon sisäratojen EM-kisoissa 2009 hän voitti viestihopeaa ja sijoittui kuudenneksi henkilökohtaisessa kilpailussa.
William Read Miller
William Read Miller (23. marraskuuta 1823 – 29. marraskuuta 1887) oli yhdysvaltalainen demokraattisen puolueen poliitikko. Hän toimi Arkansas'n osavaltion kuvernöörinä vuosina 1877–1881.
Miller syntyi Batesvillessä, Arkansas'ssa, ja opiskeli lakia. Hänet on haudattu Mount Holly Cemeteryyn Little Rockiin.
Bob Mirovic
Bob Mirovic (s. 25. helmikuuta 1966 Kroatia) on australialainen raskaansarjan ammattilaisnyrkkeilijä. Hän on urallaan voittanut 29 ottelua, hävinnyt 20 kertaa ja otellut kahdesti ratkaisemattoman.
Mirovic ei otellut ainuttakaan amatööriottelua vaan aloitti suoraan ammattilaisena. Hänen ensimmäinen ottelunsa oli 15. toukokuuta 1987 Sam Kurukitogia vastaan, ja sen hän voitti kolmannessa erässä kolmen lattiaanlyönnin jälkeen. Seuraavaksi hän hävisi kahdesti maanmiehelleen Arzan Basicille pistein mutta palasi voittojen tielle otteluissaan maanmiestään Mark Morania ja fidžiläistä Niko Degaita vastaan. Steve Unterholzerin kanssa hän otteli kahdeksaneräisessä ottelussa tasan mutta hävisi toisen erän tyrmäyksellä James Grimalle.
Lokakuussa 1994 Mirovic voitti Matthew Reidin tyrmäyksellä ja seuraavan vuoden alussa pisteillä. Uusiseelantilaiselle August Tanuvasalle hän hävisi pisteillä, voitti maanmiehensä Colin Wilsonin teknillisellä tyrmäyksellä ja otteli James Griman kanssa tasatuloksen 12-eräisessä kamppailussa. Tammikuussa 1997 Mirovic tyrmäsi James Alin neljännessä erässä, mutta sitä seurasivat tappiot Grimalle, Justin Fortunelle sekä Joe Bugnerille ottelussa Australian raskaansarjan mestarin tittelistä.
Mirovic voitti Colin Wilsonin 5. syyskuuta 1998 ottelussa avoimesta Australian raskaansarjan mestaruudesta. Myös Danny Buzzan ja John Wybornin hän voitti, mutta kesäkuussa 1999 Kali Meehan tyrmäsi hänet neljännessä erässä. Aisea Namalle kärsityn tyrmäystappion jälkeen hän voitti Clay Auimatagin pistein, Peau Lemaugan kolmannen erän tyrmäyksellä ja Nathan Briggsin kuudennen erän tyrmäyksellä saaden Australian mestaruuden takaisin itselleen.
OPBF-liiton mestaruusottelussa Mirovic hävisi viidennen erän tyrmäyksellä Peter Okhellolle. Tätä seurasi viiden voiton putki, vastustajina Colin Wilson, Roger Izonritei, Auckland Auimatagi, Phil Gregory sekä uudelleen Auimatagi.
Mirovic pääsi 26. huhtikuuta 2003 ottelemaan Kansainyhteisön mestaruudesta Danny Williamsia vastaan mutta hävisi tälle neljännessä erässä. Mitch O'Hellon ja Danny Buzzan hän tyrmäsi mutta hävisi elokuussa venäläiselle jätille, Nikolai Valujeville pistein. Kolme seuraavaa vastustajaansa, Silovate Rasaku Juniorin, Paul Robinsonin ja Mosese Kavikan Mirovic voitti tyrmäyksellä mutta hävisi 5. kesäkuuta 2004 Kansainyhteisön mestaruusottelussa Matt Skeltonille neljännen erän tyrmäyksellä.
Seuraavat vastustajansa, Hiriwa Te Rangin ja Colin Wilsonin Mirovic voitti, mutta tätä seurasivat pistetappiot Timo Hoffmannille ja Rob Callowaylle. Jälkimmäinen ottelu koski WBF-liiton mestaruutta. Richard Tutakin hän voitti mutta hävisi sitten jälleen Peter Okhellolle. Tätä seurasivat tyrmäysvoitot Tutakista ja Fatu Tuimanonosta. Sinan Samil Samille ja Shane Cameronille Mirovic hävisi mutta pääsi silti ottelemaan WBF-liiton mestaruudesta Francois Bothaa vastaan. Tämän ottelun hän hävisi. 2. marraskuuta 2007 Mirovic kohtasi Colin Wilsonin ja voitti tämän tyrmäyksellä. Viimeksi Mirovic otteli vuoden 2008 syyskuussa häviten John Hopoatelle.
Thomas James Churchill
Thomas James Churchill (10. maaliskuuta 1824 – 14. maaliskuuta 1905) oli yhdysvaltalainen demokraattipoliitikko, lakimies ja kenraali. Churchill syntyi Kentuckyssä lähellä Louisvilleä ja opiskeli lakia Transylvanian yliopistossa Lexingtonissa. Vuonna 1848 hän muutti Little Rockiin ja toimi myöhemmin Etelävaltioiden kenraalina Yhdysvaltain sisällissodassa. Churchill sai viimeisen ylennyksensä kenraalimajuriksi hieman ennen sisällissodan päättymistä Etelävaltioiden tappioon.
Churchill toimi Arkansas'n osavaltion kuvernöörinä vuosina 1881–1883. Häntä edelsi William Read Miller ja seurasi James Henderson Berry.
Matt Skelton
Matt "The Bedford Banger" Skelton (s. 23. tammikuuta 1967, Bedford, Englanti) on uransa lopettanut englantilainen raskaansarjan nyrkkeilijä ja hallitseva ammattilaisten raskaansarjan Euroopan mestari. Skelton on oikeakätinen, eli nyrkkeilytermein orthodox. Vuonna 2010 Skelton joutui viideksi kuukaudeksi vankilaan ylinopeudesta.
Skelton aloitti nyrkkeilyuransa verrattaen vanhana - vasta 35-vuotiaana vuonna 2002 harjoitettuaan sitä ennen huipputasolla potkunyrkkeilyä.
Vuonna 2000 Skelton voitti Kansainvälisen potkunyrkkeilyliiton IKF:n ammattilaisten maailmanmestaruuden voittamalla Jeff Fordin (USA) ajassa 1.51 toista erää North Hamptonissa, Englannissa Hän puolusti titteliään 18. marraskuuta vuonna 2001 kolmannen erän teknisellä tyrmäyksellä unkarilaista Peter Vargaa vastaan. K-1-tapahtumissa Skelton otteli vuosituhannen vaihteen tienoilla kaikkiaan 17 ottelua, joista hän saavutti kymmenen voittoa. Vuoden 2001 Melbournen "World Grand Prix" -tapahtumassa hän selviytyi loppuotteluun, missä kuitenkin kärsi pistetappion Ernesto Hoostille.
Matt Skeltonilla on yksi MMA-ottelu takanaan. Marraskuun 3. päivänä vuonna 2001 hän hävisi Ton Eriksonille ajassa 1.11 ensimmäisessä erässä.
Ensimmäisessä ammattilaisnyrkkeilyottelussaan syyskuussa 2002 Skelton tyrmäsi Gifford Shillingfordin ottelun ehdittyä toiseen eräänsä. Nyrkkeilykehässä Skelton kohdannut monia lähellä huippua olevia kamppailijoita, kuten Michael Sprottin ja Julius Francisin. Vuonna 2006 Skelton otteli kahdesti Danny Williamsia vastaan kansainyhteisön raskaan sarjan mestaruudesta. Ensimmäisessä kohtaamisessa hän kärsi hajaäänitappion, mutta toisessa ottelussa voitti mestaruuden kaikin tuomariäänin.
Tammikuussa 2008 Skelton kohtasi WBA-liiton hallitsevan maailmanmestarin, voittamattoman Ruslan Chagaevin. Ottelussa oli panoksena Chagaevin mestaruus. Ottelu käytiin 19.01.2008 Saksassa. Ottelu päätyi Chagaevin pistevoittoon 12 erän jälkeen. Vuoden 2008 joulukuussa Skelton voitti nimiinsä avoimena olleen raskaan sarjan Euroopan mestaruuden vastustajansa Paolo Vidozin luovutettua kamppailun ennen kymmenennen erän alkua. Skelton menetti vyönsä ensimmäisessä puolustusottelussaan Martin Roganille.
Skelton jatkoi uraansa 19.09.2009 tappiollisesti luovuttaen saksalaiselle Francesco Pianetalle kahdeksannessa erässä.
Skeltonin valmentajana toimi Frank Maloney
James Henderson Berry
James Henderson Berry (15. toukokuuta 1841 – 30. tammikuuta 1913) oli yhdysvaltalainen demokraattisen puolueen poliitikko.
Berry syntyi Alabamassa ja muutti perheineen Arkansas'han vuonna 1848. Hän opiskeli lakia ja menetti toisen jalkansa Yhdysvaltain sisällissodassa. Sodan jälkeen hän aloitti työnsä koulun opettajana sekä lakialalla.
Berry pääsi jo vuonna 1866 Arkansas'n edustajainhuoneeseen. Hän toimi Arkansas'n kuvernöörinä vuosina 1883–1885 sekä Yhdysvaltain senaattorina 1885–1907. Hän kuoli Bentonvillessä.
Simon Pollard Hughes, Jr.
Simon Pollard Hughes, Jr. (14. huhtikuuta 1830 – 29. kesäkuuta 1906) oli yhdysvaltalainen lakimies ja demokraattisen puolueen poliitikko.
Hughes oli Arkansas'n kuvernööri vuosina 1885–1889. Häntä edelsi James Henderson Berry ja seurasi James Philip Eagle.
Hughes oli Yhdysvaltain sisällissodassa Etelävaltioiden upseeri ja kuoli Little Rockissa vuonna 1906.
James Philip Eagle
James Philip Eagle (10. elokuuta 1837 – 19. joulukuuta 1904) oli yhdysvaltalainen demokraattisen puolueen poliitikko, joka toimi vuosina 1889–1893 Arkansas'n kuvernöörinä.
Eagle syntyi Tennesseessä ja muutti varhaisella iällä Arkansas'han. Hän istui Arkansas'n edustajainhuoneessa vuosina 1873–1878.
William Meade Fishback
William Meade Fishback (5. marraskuuta 1831 – 9. helmikuuta 1903) oli yhdysvaltalainen demokraattisen puolueen poliitikko.
Fishback syntyi Virginiassa ja opiskeli lakia Virginian yliopistossa, josta valmistui vuonna 1855. Hän muutti Illinoisiin ja vuonna 1858 Arkansas'n Greenwoodiin. Hän oli Yhdysvaltain sisällissodassa eversti.
William Meade Fishback toimi Arkansas'n kuvernöörinä vuosina 1893–1895. Häntä edelsi James Philip Eagle ja seurasi James Paul Clarke.
James Paul Clarke
James Paul Clarke (18. kesäkuuta 1854 – 1. lokakuuta 1916) oli yhdysvaltalainen lakimies ja demokraattisen puolueen poliitikko.
Clarke syntyi Mississippissä, opiskeli lakia ja valmistui Virginian yliopistosta 1878. Hän istui Arkansas’n edustajainhuoneessa vuosina 1886–1888 ja senaatissa sen jälkeen vuoteen 1892. Hän toimi Arkansas’n kuvernöörinä vuosina 1895–1897.
Clarke istui Yhdysvaltain senaatissa vuodesta 1903 lokakuuhun 1916, jolloin hän kuoli Arkansas'n Little Rockissa. Hän oli vuodesta 1913 kuolemaansa asti senaatin "president pro tempore".
Daniel Webster Jones
Daniel Webster Jones (15. joulukuuta 1839 – 25. joulukuuta 1918) oli yhdysvaltalainen demokraattisen puolueen poliitikko. Hän toimi Arkansas'n 19. kuvernöörinä vuosina 1897–1901.
Jones syntyi Teksasissa, mutta muutti jo vuonna 1840 perheineen Arkansas'han. Hän opiskeli lakia ja oli viimeinen Arkansas'n kuvernöörinä toiminut Yhdysvaltain sisällissodan veteraani.
Jones kuoli joulukuussa 1918 ja tuli haudatuksi Oakland Cemeteryyn Little Rockiin.
Jefferson Davis (kuvernööri)
Jefferson Davis (6. toukokuuta 1862 – 3. tammikuuta 1913) oli yhdysvaltalainen demokraattisen puolueen poliitikko. Hän toimi Arkansas'n kuvernöörinä vuosina 1901–1907 ja kuului Yhdysvaltain senaattiin vuodesta 1907 kuolemaansa.
Davis syntyi Arkansas'ssa ja opiskeli lakia. Hän oli kahdesti naimisissa ja sai kaksitoista lasta.
John Sebastian Little
John Sebastian Little (14. maaliskuuta 1851 – 29. lokakuuta 1916) oli yhdysvaltalainen demokraattisen puolueen poliitikko.
Little opiskeli lakia ja istui Yhdysvaltain edustajainhuoneessa vuosina 1894–1907. Hän toimi vuonna 1907 Arkansas'n kuvernöörinä. Häntä edelsi Jefferson Davis ja seurasi John Isaac Moore.
Littlen väitetään olleen ensimmäinen Sebastian Countyssä syntynyt poika. Hän meni 4. tammikuuta 1877 naimisiin Elizabeth Jane Irwinin kanssa ja sai viisi lasta. Hän kuoli Little Rockissa.
Nostovoimakeskiö
Nostovoimakeskiö tarkoittaa ilma-aluksen pituusakselilla sitä pistettä, josta nostovoimavektorin katsotaan lähtevän, eli sitä pituusakselin pistettä, johon nostovoima on keskittynyt. Nostovoimakeskiön paikka voidaan laskea laskemalla yhteen kaikkien ylöspäin ja alaspäin vaikuttavien voimien summat ja määrittämällä suurimman nostovoiman paikka.
Nostovoimakeskiötä ei tule sekoittaa painopisteeseen, joka puolestaan on se piste, jossa ilma-alus on tasapainossa kaikkien kolmen akselin suhteen.
Koneen stabiliteetin kannalta nostovoimakeskiö on erittäin tärkeä, sillä sen ja painopisteen suhteen määritetään stabiliteettimatriisin ominaisarvot. Lentokone on stabiili pituusakselilla, mikäli nostovoimakeskiö on painopisteen takana, ja pystyakselilla, mikäli nostovoimakeskiö on painopisteen yläpuolella (mitä suurempi siiven V-kulma, sitä stabiilimpi kone on, sillä V-kulma nostaa nostovoimakeskiön paikkaa ylöspäin). Mitä edempänä painopiste on nostovoimakeskiön suhteen pituusakselilla, sitä vaikeampaa on konetta saada sakkaamaan tai syöksykierteeseen, mutta sitä heikompi on myös koneen nousunopeus.
John Isaac Moore
John Isaac Moore (7. helmikuuta 1856 – 18. maaliskuuta 1937) oli yhdysvaltalainen demokraattisen puolueen poliitikko. Hän syntyi Mississippissä ja valmistui Arkansas'n yliopistosta vuonna 1881.
Moore valittiin lukuisia kertoja Arkansas'n edustajainhuoneeseen ja senaattiin. Hänestä tuli Arkansas'n kuvernööri John Sebastian Littlen erottua vuonna 1907. Moorea seurasi Xenophon Overton Pindall.
Xenophon Overton Pindall
Xenophon Overton Pindall (21. elokuuta 1873 – 2. tammikuuta 1935) oli yhdysvaltalainen lakimies ja demokraattisen puolueen poliitikko. Hän toimi Arkansas'n kuvernöörinä vuosina 1907–1909.
Pindallin kaupunki Arkansas'ssa on nimetty entisen kuvernöörin mukaan.
Jesse M. Martin
Jesse M. Martin oli yhdysvaltalainen demokraattisen puolueen poliitikko. Hän toimi Arkansas'n tilapäisenä kuvernöörinä kolme päivän ajan Xenophon Overton Pindallin kauden päätyttyä vuonna 1909.
George Washington Donaghey
George Washington Donaghey (1. heinäkuuta 1856 – 15. joulukuuta 1937, Little Rock) oli yhdysvaltalainen demokraattisen puolueen poliitikko. Hän toimi Arkansas'n 22. kuvernöörinä vuosina 1909–1913.
Donaghey syntyi Louisianassa kuusilapsiseen perheeseen.
Joseph Taylor Robinson
Joseph Taylor Robinson (26. elokuuta 1872 – 14. heinäkuuta 1937) oli yhdysvaltalainen demokraattisen puolueen poliitikko.
Robinson syntyi Lonokessa, Arkansas'ssa. Hän istui vuodesta 1913 Yhdysvaltain senaatissa ja oli vuonna 1928 ehdolla Yhdysvaltain varapresidentiksi. Yhdysvaltain edustajainhuoneeseen hän oli päässyt jo vuonna 1903.
Robinson opiskeli Arkansas'n ja Virginian yliopistoissa. Hän toimi vuonna 1913 Arkansas'n kuvernöörinä, mutta erosi virastaan.
William Kavanaugh Oldham
William Kavanaugh Oldham (20. toukokuuta 1865 Richmond, Kentucky – 6. toukokuuta 1938 Pettus, Arkansas) oli yhdysvaltalainen demokraattisen puolueen poliitikko. Oldham työskenteli yhden kauden ajan Arkansas’n senaatissa vuosina 1911–1913 ja oli samalla senaatin puhemies. Tämän aseman vuoksi hän toimi Arkansas’n tilapäisenä kuvernöörinä kuuden päivän ajan vuonna 1913, kun varsinainen kuvernööri Joseph T. Robinson erosi virastaan kesken kauden.
Yli-ihminen
Yli-ihminen ( ) on saksalaisen filosofi Friedrich Nietzschen määrittelemä ihannekuva, jossa henkisesti korkeatasoinen yksilö toteuttaa mahdollisimman tehokkaasti kaikkia niitä moraalisia ja esteettisiä mahdollisuuksia, jotka nykyinen kasvatusperinne ja arvomaailma tukahduttavat. Yli-ihmisen ihanne ei siis voi toteutua täydellisenä tai toteutuu vasta tulevaisuudessa. Nietzschen mukaan ihminen syntyy ihmisenä vasta kun pystyy luomaan itse omat arvonsa ja norminsa. Näin nihilismi voidaan ylittää. Nietzschen yli-ihmisen vastakohta oli viimeinen ihminen (). Nietzschen oppi yli-ihmisestä voidaan tiivistää lausumaksi: hyvää on kaikki, mikä kohottaa vallantuntoa, ja onni on tunto siitä, että valta kasvaa.
Yli-ihminen on mahdollisesti Nietzschen filosofian eniten kiinnostusta herättäneitä käsitteitä. Nietzsche esitteli käsitteen kirjassaan "Näin puhui Zarathustra" (1883). Varsinkin myöhemmässä ajattelussaan Nietzsche vaati, että nykyihmisen on uhrattava oma moraalinsa ja onnensa luodakseen edellytykset paremman ja kehityskykyisemmän henkisen ihmistyypin synnylle.
Nietzschen filosofinen ajattelu on usein juuri yli-ihmisen käsitteen takia yhdistetty kansallissosialismiin. Jotkut korkea-arvoiset natsijohtajat, mukaan lukien filosofi Alfred Baeumler, ihannoivat joitain Nietzschen filosofian osia ja sovittivat yli-ihmisen käsitteen omiin näkymyksiinsä ylivertaisesta arjalaisesta rodusta, joka oli kaikkia muita rotuja parempi. Vastaavasti alempina pidetyt kansat nimettiin ali-ihmisiksi, jonka käsite ei Nietzschellä esiinny. Nietzsche itse tunsi nationalismin täysin vieraaksi ja huolimatta siitä, että hän ajoittain tarkasteli ihmisyyttä ”rodun” käsitteen kautta, elämäänsä ja omia kirjoituksiaan käsittelevässä myöhäisteoksessa "Ecce homo" hän torjui suorasanaisesti darwinistiset tai rodulliset tulkinnat yli-ihmisestä – ja antisemitismiä, joka oli natsien rotuopissa ja koko ideologiassa hyvin keskeistä, Nietzsche pilkkasi toistuvasti erittäin kärkkäästi, jopa ad hominem -argumentein. Hänen luomansa yli-ihmisen käsitekin poikkesi täysin natsien ihanteesta – yli-ihminen oli hänelle tavoiteltava ihannekuva, eikä suinkaan kukaan yksittäinen elävä ihminen. Nietzsche ei pitänyt itseään, eikä hahmoaan Zarathustraa yli-ihmisenä. Yli-ihmisen piirteitä hän näki menneisyydessä esimerkiksi Johann Wolfgang von Goethessä ja Leonardo da Vincissä.
Junius Marion Futrell
Junius Marion Futrell (14. elokuuta 1870 – 20. kesäkuuta 1955) oli yhdysvaltalainen demokraattisen puolueen poliitikko.
Futrell opiskeli lakia Arkansas'n yliopistossa. Hän istui Arkansas'n edustajainhuoneessa vuosina 1896–1904. Hän toimi Arkansas'n tilapäisenä kuvernöörinä vuonna 1913. Myöhemmin hän hoiti kuvernöörin virkaa kaksi täyttä kautta vuosina 1933–1937.
Futrell oli syyskuusta 1893 naimisissa Tera A. Smithin kanssa ja sai kuusi lasta. Hän kärsi aivohalvauksen vuonna 1948 ja kuoli kesäkuussa 1955 ehtimättä koskaan toipua täysin.
George Washington Hays
George Washington Hays (23. syyskuuta 1863 – 15. syyskuuta 1927) oli yhdysvaltalainen demokraattisen puolueen poliitikko, joka toimi Arkansas'n kuvernöörinä vuosina 1913–1917.
Hays syntyi Camdenissa, Arkansas'ssa. Hän opiskeli lakia ja palasi kuvernöörinvirkansa jälkeen lakialalle. Hän kuoli Little Rockissa kärsittyään keuhkokuumeesta ja influenssasta. Hänet on haudattu Camdeniin.
Freestyle (yhtye)
Freestyle oli lyhytikäinen ruotsalainen yhtye 1980-luvun alussa. Yhtyeen alkuperäiseen kokoonpanoon kuului Tommy Ekman, Christer Sandelin, Gigi Hamilton, Joakim Hagleitner, Anders Uddberg ja Kayo. Kayo lähti yhtyeestä ennen sen läpimurtoa ja hänet korvasi Diane Corinne Söderholm. Yhtyeen kuuluisimpia hittejä ovat karaokepiireissäkin tunnetuksi tullut "Vill ha dej" sekä "Fantasi", "Ögon som glittrar" ja "Rider omkring". "Vill ha dej" (kirjoitetaan myös muodossa "Vill ha dig") oli Ruotsin singlelistan kärjessä viisi perättäistä viikkoa ja sen versioi vuonna 1998 myös toinen ruotsalainen artisti, Drömhus. Freestyle hajosi vuonna 1983, ja Tommy Ekman, Christer Sandelin ja Gigi Hamilton perustivat yhtyeen Style.
Vuonna 2009 Freestylen albumi "Fantasi" (1981) pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
Charles Hillman Brough
Charles Hillman Brough (9. heinäkuuta 1876 – 26. joulukuuta 1935) oli yhdysvaltalainen demokraattisen puolueen poliitikko. Hän toimi Arkansas'n osavaltion 25. kuvernöörinä vuosina 1917–1921. Brough syntyi Mississippissä ja kuoli Washington (DC):ssä. Hänet on haudattu Little Rockiin.
Thomas Chipman McRae
Thomas Chipman McRae (21. joulukuuta 1851 – 2. kesäkuuta 1929) oli yhdysvaltalainen lakimies ja demokraattisen puolueen poliitikko, joka toimi Arkansas'n kuvernöörinä vuosina 1921–1925. Hän istui Yhdysvaltain edustajainhuoneessa 1885–1903.
McRae oli joulukuusta 1874 naimisissa Amelia Ann Whiten kanssa ja sai kuusi tytärtä sekä kolme poikaa.